**Bod č. 14**

**Mestské zastupiteľstvo v Stupave**

Materiál na rokovanie

Mestského zastupiteľstva v Stupave

dňa 15.02.2018

# Správa o výsledku kontroly výdavkov vynaložených na právne služby za rok 2017

**Predkladateľ**: **Materiál obsahuje**: 1. návrh uznesenia

Mgr. Margita Hricová, v.r. 2. dôvodová správa

hlavná kontrolórka 3. správa o výsledku kontroly

**Zodpovedná:**

Mgr. Margita Hricová, v.r.

hlavná kontrolórka

**Spracovateľka:**

Mgr. Margita Hricová, v.r.

hlavná kontrolórka

**Návrh uznesenia**

Mestské zastupiteľstvo v Stupave po prerokovaní materiálu

**berie na vedomie**

Správu o výsledku kontroly výdavkov vynaložených na právne služby za rok 2017.

**Dôvodová správa**

V zmysle ustanovenia § 18 f ods. 1 písm. d) zákona č. 369/1990 Zb. o obecnom zriadení v znení neskorších predpisov je úlohou hlavného kontrolóra predložiť správu o výsledkoch kontroly priamo mestskému zastupiteľstvu na jeho najbližšom zasadnutí. V zmysle Pravidiel kontrolnej činnosti hlavného kontrolóra mesta Stupava je správa o výsledkoch kontroly predkladaná MsZ vyhotovená ako verejný informatívny materiál so zreteľom na dodržanie osobitných predpisov upravujúcich napr. ochranu osobných údajov, obchodné tajomstvo, daňové tajomstvo a pod. v súlade s princípom dodržiavania práva na informácie a verejnú kontrolu.

Oprávnenie ku kontrole interných predpisov mesta Stupava vyplýva hlavnému kontrolórovi z ustanovenia § 18d ods. 1 zákona o obecnom zriadení, podľa ktorého sa kontrolnou činnosťou rozumie okrem iného aj kontrola príjmov, výdavkov a finančných operácií obce.

Kontrola bola vykonanána základe podnetov, vlastného uváženia a poznatkov, o ktorých sa oprávnená osoba dozvedela pri výkone svojej kontrolnej činnosti, v zmysle § 18d ods.1 zákona č. 369/1990 Zb. o obecnom zriadení, podľa zákona č. 357/2015 Z.z. o finančnej kontrole a audite a o zmene a doplnení niektorých zákonov a podľa Pravidiel kontrolnej činnosti hlavného kontrolóra mesta Stupava.

# Správa o výsledku kontroly výdavkov vynaložených na právne služby za rok 2017

|  |  |
| --- | --- |
| **Oprávnená osoba:** | hlavná kontrolórka mesta Stupava Mgr. Margita Hricová, |
| **Povinná osoba:** | Mestský úrad Stupava, Hlavná 1/24, 900 31 Stupava, IČO: 305081, DIČ: 2020643724, (ďalej len „ MsÚ Stupava “), |
| **Predmet kontroly:** | kontrola výdavkov vynaložených na právne služby za rok 2017, |
| **Cieľ kontroly:** | zistiť, či boli výdavky na právne služby v súlade so zákonom č. 583/2004 Z. z. o rozpočtových pravidlách územnej samosprávy, v súlade so zákonom č. 357/2015 Z. z. o finančnej kontrole a audite a v súlade so zákonom č. 211/2000 Z. z. o slobode informácií, |
| **Kontrolované obdobie:** | rok 2017, |
| **Miesto a čas vykonania kontroly:** | MsÚ Stupava, od 15.01.2018 do 22.01.2018, |
| **Dátum doručenia návrhu správy:** | 22.01.2018, |
| **Dátum prijatia námietok:** | v predĺženej lehote 29.01.2018, |
| **Dátum zaslania správy:** | 06.02.2018. |

**Použitá legislatíva ku kontrole:**

1. Zákon č. 369/1990 Zb. o obecnom zriadení,
2. Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií),
3. Zákon č. 431/2002 Z. z. o účtovníctve,
4. Zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov,
5. Zákon č. 357/2015 Z. z. o finančnej kontrole a audite a o zmene a doplnení niektorých zákonov,
6. Všeobecne záväzné nariadenia mesta Stupava č. 4/2008 „Rozpočtové pravidlá mesta Stupava“ (účinné do 20.03.2017),
7. Všeobecne záväzné nariadenie mesta Stupava č. 2/2017 o zásadách s finančnými prostriedkami mesta Stupava (účinné od 21.03.2017).

**Výsledok kontroly:**

Ku kontrole bola predložená kópia *zmluvy o poskytovaní právnych služieb* uzatvorená s advokátskou kanceláriou Legal Group, s.r.o. so sídlom: Trnavská cesta 27/B, Bratislava 831 04, IČO: 47237589, konajúca prostredníctvom advokáta a konateľa: Mgr. Tomáš Rusiňák, LL.M, a to dňa 01.10.2016. Zmluva nebola overená základnou finančnou kontrolou, t.j. nebol overený súlad s rozpočtom mesta, a teda neboli potvrdené skutočnosti uvedené v § 6 ods. 4 zákona č. 357/2015 Z. z. uvedením mena a priezviska, podpisu, dátumu vykonania základnej finančnej kontroly a vyjadrenia, či je alebo nie je možné finančnú operáciu alebo jej časť vykonať, a to dvomi osobami (princíp kontroly štyroch očí). Uvedené **je porušením** **§ 7 ods. 1 zákona č. 357/2015 Z. z.**

1. kontrolný nedostatok

Povinná osoba nemala námietky k uvedenému konštatovaniu oprávnenej osoby.

Podľa § 2 písm. d) zákona č. 357/2015 Z. z. *sa* *finančnou operáciou alebo jej časťou rozumie príjem, poskytnutie alebo použitie verejných financií,* ***právny úkon*** *alebo iný úkon majetkovej povahy*.

Podľa § 6 ods. 2 zákona č. 357/2015 Z. z. *za vykonanie finančnej kontroly zodpovedá štatutárny orgán.*

Podľa § 7 ods. 1 zákona č. 357/2015 Z. z. *základnou finančnou kontrolou je orgán verejnej správy povinný overovať* ***vždy*** *súlad každej finančnej operácie alebo jej časti so skutočnosťami uvedenými v § 6 ods. 4 na príslušných stupňoch riadenia.*

Ďalej boli ku kontrole predložené kópie faktúr vystavených na základe čl. 5 zmluvy o poskytovaní právnych služieb. V čl. 5.1. tejto zmluvy je uvedené, že za právne služby je klient (Mesto Stupava konajúci prostredníctvom primátora Ing., Mgr. art. Roman Maroš) povinný platiť advokátskej kancelárii:

**- 5.1.1. paušálnu odmenu** v sume 500,- € bez DPH za kalendárny mesiac, ktorá pripadá na 15 hodín poskytovania právnych služieb na každý kalendárny mesiac, a

**- 5.1.2. hodinovú odmenu** v sume 40,- € bez DPH za každú hodinu poskytovania právnych služieb, ktorá bude v príslušnom kalendárnom mesiaci poskytovaná nad časový rozsah 15 hodín, krytý paušálnou odmenou.

Ide o nasledovné faktúry uhradené z rozpočtu mesta Stupava na rok 2017:

|  |  |  |  |  |  |  |
| --- | --- | --- | --- | --- | --- | --- |
| krycí list mesta | dodávateľská faktúra | vystavená za mesiac | suma  v EUR | rozsah  v hod. | uhradená dňa | zverejnená dňa |
| č. 37 | č.167012 | 12/2016 | 864 | 20,5 | 23.07.2017 | 21.02.2017 |
| č. 114 | č. 170301 | 01/2017 | 1.056 | 24,5 | 20.02.2017 | 03.03.2017 |
| č. 205 | č. 171202 | 02/2017 | 840 | 20 | 22.03.2017 | 03.04.2017 |
| č. 281 | č. 172203 | 03/2017 | 984 | 23 | 26.04.2017 | 03.05.2017 |
| č. 335 | č. 173004 | 04/2017 | 840 | 20 | 18.05.2017 | 12.06.2017 |
| č. 438 | č. 173705 | 05/2017 | 984 | 23 | 26.06.2017 | 03.07.2017 |
| č. 20170500 | č. 174806 | 06/2017 | 600 | 15 | 31.07.2017 | 05.09.2017 |
| č. 539 | č. 176807 | 07/2017 | 600 | 15 | 25.08.2017 | 14.09.2017 |
| č. 20170609 | č. 177108 | 08/2017 | 600 | 15 | 26.09.2017 | 08.11.2017 |
| č. 687 | č. 178609 | 09/2017 | 768 | 18,5 | 18.10.2017 | 08.11.2017 |
| č. 766 | č. 1710210 | 10/2017 | 600 | 15 | 22.11.2017 | 06.12.2017 |
| č. 886 | č. 1711311 | 11/2017 | 600 | 15 | 29.12.2017 | 10.01.2018 |
| **SPOLU** | | | **9336** |  |  |  |

Ku každej faktúre bola priložená kópia krycieho listu so zákonnými náležitosťami podľa § 10 ods. 1 zákona č. 431/2002 Z. z. Účtovné zápisy sú zaznamenané v účtovných knihách v súlade s § 11 zákona č. 431/2002 Z. z. Každá faktúra bola overená základnou finančnou kontrolou v súlade s § 7 zákona č. 357/2015 Z. z. K faktúram nad 600 € bola priložená príloha s počtom hodín právnych služieb v zmysle článku 5.1.2 predmetnej zmluvy. Do príloh je možné nazrieť v kancelárii HK v KD alebo na MsÚ Stupava.

Na 17. zasadnutí Mestského zastupiteľstva v Stupave dňa 15.12.2016 pri schvaľovaní rozpočtu na rok 2017 nadpolovičná väčšina poslancov schválila 0 € na rozpočtovej položke FK: 01.1.1. EK: 637005 analytika 01 - špeciálne služby právnici. Podľa uvedených faktúr je zrejmá skutočnosť, že výdavky na právne služby boli realizované v roku 2017 v celkovej výške: 9336 €. Výdavky boli uhrádzané v rozpore s určeným účelom, čo sa považuje za **porušenie § 13 ods. 2 zákona č. 583/2004 Z. z.**, podľa ktorého rozpočtové prostriedky možno použiť len na účely, na ktoré boli v rozpočte mesta schválené.

2. kontrolný nedostatok

Povinná osoba podala námietku s odôvodnením, že „*pri tvorbe rozpočtu mali byť rozpočtované také výdavky, ktoré súvisia s uzatvorenými zmluvami – v tomto prípade nebola rozpočtovaná položka 637 005 – výdavky na právne služby, a to aj napriek tomu, že bola v tom čase platná a účinná zmluva o poskytovaní právnych služieb, čo je v rozpore s § 14 zákona č. 583/2004 Z. z., a na túto skutočnosť mala hlavná kontrolórka upozorniť aj poslancov, ktorí týmto konaním nielenže porušili § 14 zákona č. 583/2004 Z. z., ale aj reálne ohrozili chod mesta Stupava a poškodili postavenie mesta v prebiehajúcich súdnych konaniach, ktoré by tak nemalo v súdnych konaniach od roku 2017 žiadne právne zastúpenie. Práve z tohto dôvodu, za účelom zachovania právnej istoty a stabilného postavenia mesta ako účastníka v prebiehajúcich súdnych konaniach, využil primátor mesta svoje oprávnenie vykonať rozpočtové opatrenie*.“

Oprávnená osoba vyhodnotila **námietku ako neopodstatnenú,** nakoľko v § 14 zákona č. 583/2004 Z. z. nie je nikde uvedené, že poslanci musia dať do položiek návrhu rozpočtu všetko, čo primátor zazmluvnil. Navyše primátor verejne sľúbil v roku 2016, že urobí výberové konanie na novú právnu kanceláriu a svoj verejný sľub nedodržal. Navyše k tomu, je podľa ustanovenia zmluvy bod 8.3. túto zmluvu možné písomne vypovedať, a to aj bez uvedenia dôvodu. Nakoľko primátor mesta vedel po 17. zasadnutí MsZ v Stupave, že nemá schválené výdavky na externé služby právnikov, mohol túto zmluvu vypovedať a spraviť výberové konanie na novú právnu kanceláriu, ktorá by zastupovala mesto v súdnych konaniach.

Podľa § 14 zákona č. 583/2004 Z. z. - ***Zmeny rozpočtu a rozpočtové opatrenia***

*(1) Zmeny rozpočtu vrátane zmeny programov obce alebo programov vyššieho územného celku schvaľuje orgán obce alebo orgán vyššieho územného celku príslušný podľa osobitných predpisov 18) s výnimkou účelovo určených prostriedkov poskytnutých zo štátneho rozpočtu, z Európskej únie a iných prostriedkov zo zahraničia poskytnutých na konkrétny účel, z rozpočtu iného subjektu verejnej správy a darov, ak darca určí účel daru.*

*(2) Príslušný orgán obce alebo orgán vyššieho územného celku vykonáva zmeny rozpočtu v priebehu rozpočtového roka rozpočtovými opatreniami, ktorými sú*

*a) presun rozpočtovaných prostriedkov v rámci schváleného rozpočtu, pričom sa nemenia celkové príjmy a celkové výdavky,*

*b) povolené prekročenie a viazanie príjmov,*

*c) povolené prekročenie a viazanie výdavkov,*

*d) povolené prekročenie a viazanie finančných operácií.*

*(3) Obec a vyšší územný celok môžu vykonať rozpočtové opatrenia uvedené v odseku 2 písm. d) do 31. augusta príslušného rozpočtového roka. Obec a vyšší územný celok môžu po tomto termíne vykonávať v priebehu rozpočtového roka len také zmeny rozpočtu, ktorými sa nezvýši schodok rozpočtu obce alebo rozpočtu vyššieho územného celku, s výnimkou zmien rozpočtu z dôvodu potreby úhrady výdavkov na odstránenie havarijného stavu majetku obce alebo majetku vyššieho územného celku, výdavkov na likvidáciu škôd spôsobených živelnými pohromami alebo inou mimoriadnou okolnosťou alebo výdavkov súvisiacich s financovaním spoločných programov Slovenskej republiky a Európskej únie, operačných programov spadajúcich do cieľa Európska územná spolupráca a programov financovaných na základe medzinárodných zmlúv o poskytnutí grantu uzatvorených medzi Slovenskou republikou a inými štátmi.*

*(4) Obec a vyšší územný celok vedú operatívnu evidenciu o všetkých rozpočtových opatreniach vykonaných v priebehu rozpočtového roka.*

Primátor mesta mal možnosť využiť jeho oprávnenie na zmenu rozpočtu vykonaním rozpočtových opatrení v rámci § 14 zákona č. 583/2004 Z. z. a podľa bodu 4.5.7. VZN č. 4/2008 a neskôr podľa § 20 VZN č. 2/2017, ktoré nahradilo VZN č. 4/2008. Zároveň mal informovať Mestskú radu v Stupave a MsZ o vykonaných rozpočtových opatreniach. Na žiadnom zasadnutí MsZ v Stupave v roku 2017 neboli predložené žiadne primátorom vykonané rozpočtové opatrenia, a tiež ani na MsR, ktorá predchádza zasadnutiu MsZ. Podľa kontrolných zistení, bolo rozpočtové opatrenie vykonané dňa 01.12.2017 presunom z rozpočtovej položky 632003 na rozpočtovú položku 637005 vo výške 8.736 €, a to kvôli 11-im uhradeným faktúram za právne služby v roku 2017. Týmto spôsobom vykonania rozpočtového opatrenia išlo len o obyčajné zúčtovanie reálne vynaložených výdavkov a minulo sa to zmyslu rozpočtových pravidiel, pretože rozpočtové prostriedky možno použiť len na účely, na ktoré boli v rozpočte mesta schválené. Rozpočet je finančný plán pre budúcnosť, a preto každé rozpočtové opatrenie sa musí najprv prijať a až následne sa môžu vynakladať finančné prostriedky.

Povinná osoba namietala na tvrdenie, že primátor mesta neinformoval o vykonanom rozpočtovom opatrení MsZ ani MsR na žiadnom ich zasadnutí, *nakoľko primátor o vykonanom rozpočtovom opatrení informoval MsR na jej zasadnutí dňa 04.12.2017, a to v bode programu Rôzne, o čom svedčí aj zápisnica z tohto zasadnutia MsR, avšak od vykonania tohto opatrenia nebol primátor prítomný na MsZ v bode programu Rôzne, kde by o tejto skutočnosti MsZ informoval.*

Uvedená **námietka je neopodstatnená**, pretože primátor mal možnosť informovať MsZ o vykonaných rozpočtových opatreniach na tomto 17. zasadnutí MsZ. Nemusel tak urobiť v bode programu Rôzne, mohol navrhnúť osobitný bod programu s názvom: „Informácia o vykonaných rozpočtových opatreniach“ a MsZ by to zobralo uznesením na vedomie. Okrem toho mal uvedené rozpočtové opatrenie zdôvodniť v zmysle § 20 VZN č. 2/2017.

Kontrolou dodržiavania zákona č. 211/2000 Z. z. v rámci zverejňovania údajov o faktúrach bolo zistené **porušenie zákona o slobode informácií § 5b ods. 2 druhá veta**, t.j. údaje podľa ods. 1 písm. b) povinná osoba zverejní do 30 dní odo dňa zaplatenia faktúry. Faktúra č. 174806 (krycí list č. 20170500) a faktúra č. 177108 (krycí list č. 20170609) boli zverejnené po viac ako 30-ich dňoch odo dňa zaplatenia. Faktúry sú zverejnené na dvoch portáloch, jeden od spoločnosti Trimel s.r.o. a druhý od spoločnosti Corageo, s.r.o. A práve na tomto druhom portáli vznikol problém. Nakoniec sa od zverejňovania na portáli od Corageo, s.r.o. odstúpilo, a preto sa už zverejňujú údaje zasa na prvom portáli, s ktorým má MsÚ Stupava dlhoročné skúsenosti.

3. kontrolný nedostatok

Povinná osoba nemala námietky k uvedenému konštatovaniu oprávnenej osoby.

**Návrh opatrení:**

1. vykonávať základnú finančnú kontrolu aj na zmluvách,
2. pri zverejňovaní zachovať systém od spoločnosti Trimel, s.r.o.,
3. pri prekročení rozpočtovej položky vykonávať rozpočtové opatrenia pred úhradou faktúr a informovať MsR a MsZ o týchto vykonaných rozpočtových opatreniach,
4. vyvodiť a niesť zodpovednosť za porušenie zákonov.

Povinná osoba podala námietky k všetkým štyrom návrhom opatrení s odôvodnením, že *sú všeobecné a so žiadosťou o preklasifikovanie na odporúčanie, pretože nie je možné v rámci tejto kontroly skúmať, či je opatrenie v rámci lehôt na predloženie prijatých a splnených opatrení splnené*. **Námietka je neopodstatnená**, pretože opatrenia boli uložené vzhľadom na konkrétne porušenia zákonov, a teda sa týkajú konania, ktoré sa udialo v minulosti, a za toto konanie musí niesť niekto zodpovednosť.

Lehota na podanie písomných námietok bola povinná osoba oprávnená podať do 25.01.2018 a následne boli stanovené lehoty na prijaté opatrenia do 01.02.2018 a splnené opatrenia do 14.02.2018. Nakoľko bola predĺžená lehota k podaniu písomných námietok do 29.01.2018, je *lehota na predloženie prijatých opatrení na nápravu zistených nedostatkov a na odstránenie príčin ich vzniku* určená najneskôr **do 13.02.2018** a *lehota na predloženie písomného zoznamu splnených opatrení prijatých na nápravu zistených nedostatkov a na odstránenie príčin ich vzniku* je určená najneskôr **do 28.02.2018**.

**Záver:**

Kontrolou boli zistené 3 nedostatky:

Prvé kontrolné zistenie: porušenie § 7 ods. 1 zákona č. 357/2015 Z. z. o finančnej kontrole a audite, (navrhnuté opatrenie č. 1).

Druhé kontrolné zistenie: porušenie § 13 ods. 2 zákona č. 583/2004 Z. z. o rozpočtových pravidlách územnej samosprávy, (navrhnuté opatrenie č. 3).

Tretie kontrolné zistenie: porušenie § 5b ods. 2 druhej vety zákona č. 211/2000 Z. z. o slobodnom prístupe k informáciám, (navrhnuté opatrenie č. 2).

V Stupave, dňa 08.02.2018